《仲退对月有怀芳洲景文至不忘仆为古诗三首语意浓至次韵以谢并寄芳洲景文 其三》
宋代·徐瑞

丈夫贵意气，岂必在合并。琅琅对月篇，中有伐木声。

夫子黎汤流，事事誇奇情。未忘雷张旧，蒯绠愧青萍。

向来在匣时，雌雄互悲鸣。分离未云远，泾渭判浊清。

精灵谅密契，岁月空峥嵘。吾方师漆园，因剑论养生。

时时呼斗酒，磊落浇使平。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”